# Z á p i s n i c a

# zo zasadnutia obecného zastupiteľstva v Abraháme, ktoré sa uskutočnilo dňa 22.januára 2014 na Obecnom úrade v Abraháme

**Prítomní:** podľa prezenčnej listiny 7 poslancov

Ďalej boli prítomní: Mgr. Mária Tomovičová, kontrolórka, Bohumil Čambál, Marian Vrbovský, Milan Siska, Emília Andelová

**Program:** podľa pozvánky

 **Zapisovateľ**: Anna Klementová

 **Overovatelia**: František Ivančík, Milan Janík

**Priebeh zasadnutia:**

1. **Starosta obce Ing. Igor Németh otvoril zasadnutie obecného zastupiteľstva, privítal všetkých prítomných a oznámil, že na zasadnutí je prítomných 7 poslancov a  zasadnutie je uznášaniaschopné.**

 Starosta predložil program zasadnutia , ktorý poslanci bez pripomienok schválili.

 Hlasovanie: za 7 poslancov, proti 0, zdržal sa 0.

**2.** **Starosta určil vyššie uvedeného zapisovateľa a overovateľov zápisnice**.

**3**. **Návrhová komisia bola schválená v zložení:**

 Ing. Lukáš Kopáčik, Mgr. Anna Gécová, Peter Čambál

 Hlasovanie: za 7 poslancov, proti 0, zdržal sa 0.

 **4. Kontrola plnenia uznesení z predchádzajúceho zasadnutia.**

 Uznesenia z predchádzajúceho zasadnutia boli splnené, až na uznesenie B/10, kde je termín splnenia 31.3.2014.

**5. Interpelácie občanov, organizácií a poslancov.**

Zástupca Občianskeho združenia Aquila Marian Vrbovský informoval poslancov OZ o stretnutí zainteresovaných strán, ktoré rokovali dňa 21.1.2014 ohľadom riešenia správy Abrahámskeho parku v kat. území obce Abrahám. Chránené územie je v majetku DFN Bratislava. Občianske združenie Aquila navrhlo, aby bol Abrahámsky park daný do správy obce Abrahám, prípadne inej organizácie, ktorá by sa oň riadne starala. Zároveň vyjadril presvedčenie, že poslanci OZ zaujmú k správe Abrahámskeho parku kladné stanovisko, nakoľko je park značne zdevastovaný náletovými drevinami a bolo by vhodné tento riadne udržiavať. Marian Vrbovský a Bohumil Čambál vyjadrili názor, že obec v rozpočte nepočítala s finančnými prostriedkami na tento účel a preto by bolo vhodné zabezpečovať údržbu parku v prípade správy aj brigádnickou činnosťou.

Poslanci po krátkej diskusii súhlasili s tým, že v prípade ponuky od štátu obec Abrahám prijme správu Abrahámskeho parku.

Bohumil Čambál prečítal na zasadnutí OZ zápisnicu z predmetného rokovania zo dňa 21.1.2014.

P. Emília Andelová mala požiadavku pridania svietidiel v Novej ulici, nakoľko sú lampy na každom druhom stľpe a v prípade výpadku je na ulici tma a musia chodiť s baterkami. Ďalej požiadala o opravu lampy pri ich rodinnom dome.

Ďalej mala dotaz ohľadom jednosmernej premávky v Novej ulici a pálenia odpadu občanmi.

Starosta odpovedal, že:

* svetlo bolo dnes opravené, nie je možné za každú lampu objednávať plošinu, nakoľko je to finančne náročné, preto sa oprava objednáva pri nahlásení viacerých porúch na verejnom osvetlení. Osvetlenie riešime postupne v rámci finančných možností.
* jednosmerná premávka v Novej ulici platí.
* o zákaze pálenia hlavne v letných mesiacoch sú občania informovaní v obecnom rozhlase. V prípade pálenia mimo letných mesiacov je to potrebné nahlásiť DHZ, prípadne OcÚ.

Ing. Lukáš Kopáčik predložil sťažnosť občanov ohľadom porúch na kanalizácii – umiestnené zariadenie nesignalizuje poruchu TAVOS Trnava.

Starosta navrhol spísanie petície občanmi napojenými na kanalizáciu v tejto lokalite, aby TAVOS Trnava zabezpečil pravidelné odstránenie porúch na kanalizácii pri Hliníku.

Spísanie petície zabezpečí Ing. Lukáš Kopáčik, poslanec OZ.

Peter Čambál na základe požiadavky občanov požiadal o preverenie užívania a vykurovania obecného nájomného bytu Máriom Novákom, nakoľko sa v byte tvoria plesne, pretože sa nevykuruje.

Mário Novák bude písomne vyzvaný starostom obce ohľadom riešenia nájomného vzťahu, resp. nájomnej zmluvy.

**6. Prejednanie a schválenie VZN č.1/2014 o trhovom poriadku**

VZN č.1/2014 poslanci obdržali v písomnej forme mailovou poštou k naštudovaniu. Po jednotlivých pripomienkach poslancov bolo VZN schválené tak, ako tvorí prílohu zápisnice.

VZN bude uverejnené na našej webovej stránke [www.abraham.sk](http://www.abraham.sk) a úradnej tabuli.

Hlasovanie: za 7 poslancov, proti 0, zdržal sa 0.

**7. Správa hlavnej kontrolórky o činnosti za rok 2013**

Mgr. Mária Tomovičová predložila poslancom správu o kontrolnej činnosti za rok 2013. Bolo vyhotovených 7 záznamov z nasledovných kontrol: účtovné doklady, pohľadávky za komunálny odpad, kontrola pokladne, vypracovanie stanoviska k záverečnému účtu, kontrola hospodárenia v ZŠ, kontrola verejného obstarávania, vypracovanie stanoviska k programovej štruktúre rozpočtu obce.

Poslanci k predloženej správe nemali pripomienky a túto zobrali na vedomie.

**8. R ô z n e:**

**Starosta obce predložil poslancom nasledovné žiadosti:**

- MŠ Abrahám predložila žiadosť o povolenie nainštalovať do priestorov MŠ germicídne lampy. Starosta prečítal poslancom podrobnú informáciu o možných rizikách v prípade nainštalovania takýchto lámp, resp. výskytu porúch a neodporučil tieto nainštalovať v priestoroch MŠ.

Taktiež s touto žiadosťou po krátkej diskusii nesúhlasili ani poslanci OZ.

* Pavol Bacigál ml. – žiadosť o výmenu hydrantu pred č.d. 302. Výmena hydrantov sa postupne realizuje v rámci finančných možností.
* PZ Dudváh Abrahám – žiadosť o pomoc pri dodržiavaní pokoja v chránenej oblasti v Háji Obec požiadavku PZ rieši v  súčinnosti s OR PZ v Galante.
* OR PZ Galanta zaslalo informáciu ohľadom možnosti vstúpenia do projektu „Bezpečená jeseň“. Prednášková činnosť v obci bude zabezpečená prostredníctvom MO MS, prednáškami v klube.
* Firma Mediator, s r.o. Malacky predložila OZ žiadosť o zmenu územného plánu – zaradenie pozemkou za bytovkou smerom od Hoste na výstavbu rodinných domov – investor bude zabezpečovať financovanie všetkých nákladov.

**Informácie starostu:**

Starosta informoval poslancov OZ o:

* možných návrhoch riešenia kontajnerovej zostavy pre činnosť DHZ.
* kolaudácii bytových domov, kde sa postupne nájomcovia sťahujú
* namontovaní roliet do obecnej knižnice
* termíne obecnej zabíjačky dňa 1.2.2014

Mgr. Anna Gécová informovala poslancov o pripravovaných oslavách 50. výročia vzniku FS Jatelinka

Peter Čambál informoval poslancov, že DHZ Abrahám získal na činnosť od štátu dotáciu vo výške 3 000,- Eur . Finančné prostriedky možno použiť na zabezpečenie materiálového vybavenia DHZ.

**U z n e s e n i e**

zo zasadnutia Obecného zastupiteľstva v Abraháme dňa 21.1.2014

**A.**

**Obecné zastupiteľstvo berie na vedomie**

1. Správu o kontrolnej činnosti hlavnej kontrolórky za rok 2013.
2. Informácie starostu obce uvedené v bode 8.

**B.**

**Obecné zastupiteľstvo schvaľuje**

1. Program zasadnutia obecného zastupiteľstva.
2. Návrhovú komisiu v zložení: Ing. Lukáš Kopáčik, Mgr. Anna Gécová, Peter Čambál
3. VZN č.1/2014 o trhovom poriadku na území obce Abrahám.
4. Predbežný súhlas so správou Abrahámskeho parku vo výmere cca 10 ha v prípade, ak ho štát ponúkne do správy obce Abrahám.

**C.**

**Obecné zastupiteľstvo prerokovalo**

1. Žiadosť firmy Mediator s r.o. Malacky o zmenu územného plánu a súhlasí s vypracovaním zmeny územného plánu na individuálnu bytovú výstavbu v lokalite od Hoste za bytovkou a zároveň súhlasí so zmenou funkcie lokality A2-1 od Hoste, ktorá bola určená v pôvodnom ÚP na bývanie v bytových domoch na bývanie v rodinných domoch. Zároveň obecné zastupiteľstvo určuje financovanie zmeny ÚP investorom, t.j. Mediator s r.o. Malacky.

 Obecné zastupiteľstvo poveruje starostu obce zabezpečením vypracovania tejto zmeny právne spôsobilou osobou.

Hlasovanie: za 7 poslancov, proti 0, zdržal sa 0.

Zapísala: Anna Klementová

Overovatelia zápisnice: František Ivančík ............................................

 Milan Janík ............................................

 **Ing. Igor Németh, starosta obce Abrahám**